***Ján 11,25 „Ježiš jej povedal: „Ja som vzkriesenie a život. Kto verí vo mňa, aj keď zomrie, bude žiť.“***

Je možné, aby sme mali pokoj v srdci aj vo chvíli, keď čelíme smrti? Čo nás môže držať nad vodou, keď zaútočí smrť? Existuje mnoho nezodpovedaných otázok o smrti. Čo sa stane, keď človek zomrie? Je pravda, že odchádzame do neba? Alebo je pravda, že niektorí odchádzajú do pekla? Máme veriť učeniu, že cestou do neba sa duša človeka ocitne ešte v očistci? A čo keď po smrti už nie je vôbec nič, ako hovoria neveriaci ľudia?

Ježiš Kristus sa kvôli nám stal človekom. Zomrel a potom bol vzkriesený. Po jeho smrti ho priatelia uložili do Jozefovho nového hrobu. (Mat 27,57-60) Ježiš má kľúče od smrti i hrobu. Bol mŕtvy a je opäť medzi živými. (Zj 1,18)

Ak by Ježiš nebol vzkriesený z mŕtvych, je kresťanská viera márna a sme stratení. (1. Kor 15,16-18)

Človek bol stvorený, aby žil naveky. Jeho nesmrteľnosť bola podmienená uposlúchnutím Božieho príkazu. (1. Moj 2,16-17) Človek však neposlúchol a nechal sa zviesť (1. Moj 3,4-6), a Boh mu zabránil v prístupe k stromu života. (1. Moj 3,22-23) Kľúč k pochopeniu problému smrti sa skrýva v Božom treste: *„V pote tváre budeš jesť chlieb, kým sa nevrátiš do zeme, lebo z nej si bol vzatý, veď prach si a do prachu sa vrátiš."* (1. Moj 3,19) Boh vytvoril človeka z prachu zeme, a vdýchol mu v noci dych života. Tak sa stal človek živým tvorom (dušou). (Gen 1,7)

Smrť je opačný proces, ako to vyjadrujú nasledujúce dve rovnice:

**ŽIVOT:** Telo (prach) + Boží „dych života“ = **živý tvor (živá duša)**

**SMRŤ:** Živý človek – odňatie Božieho „dychu života“ = **mŕtvy človek**

Šalamún to opisuje v knihe Kazateľ (12,7) nasledovne: *„prach sa vráti do zeme, tak ako bol, a duch sa vráti k Bohu, ktorý ho dal.“* Podobnú myšlienku opisuje najstaršia kniha Biblie – Jób (27,3): *„kým ešte dýcham a Boží dych je v mojich nozdrách“*

Ďalšie texty Biblie zo Starého i Nového zákona, ktoré sa zmieňujú o smrti v tejto súvislosti a ktoré popisujú, čo sa deje po smrti: 2. Sam 7,12; Jób 14,10.12.13; Žalm 13,4; 115,17; 146,3–4; Kazateľ 9,5-6; Ján 5,28-29; Daniel 12,2; Ján 11,11.12.14.21.23.24.25; 1. Tes 4,13-16; 1. Kor 15,51-55.

Ak by ľudia okamžite po smrti šli do neba alebo do pekla, na čo by potom ešte bolo vzkriesenie spravodlivých a nespravodlivých? Ježiš spojil svoj druhý príchod so vzkriesením. *„Hľa, prídem čoskoro a moja odplata príde so mnou, aby som odplatil každému podľa jeho skutkov."* (Zj 22,12)

**Súhrn:**

* Človek bol stvorený Bohom
* Život závisí od spojenia s Darcom života
* Odlúčenie od Boha znamená smrť
* Smrť vylučuje akékoľvek vedomie (ducha)
* Veriaci majú nádej na vzkriesenie
* Neveriaci budú vzkriesení na večné odsúdenie